Parra se Blog: KLIPPE GOOI
Dit is so maklik om andere te beskuldig van verkeerde dinge en daarop te hamer. "Ja, ek het jou mos gesê jy moet dit nie doen nie. Kyk wat het jy nou weer aangevang, ek weet nie hoe ons uit hierdie gemors gaan kom nie.......!"
Johannes 8 :3 - 11
Hulle sê vir Jesus: Jy is mos die hele tyd besig om mense te vertel wat hulle moet doen. Nou ja, ons het hierdie vrou op heterdaad betrap toe sy by 'n man geslaap het wat nie haar eie is nie! Moses se wet vertel ons presies wat ons met so 'n vrou moet maak: sy moet dood! Met klippe moet ons die laaste asem uit haar uitgooi. Maar sê jy nou bietjie vir ons wat dink jy moet ons met hierdie vrou maak? Die Joodse geleerdes wou egter nie regtig hoor wat Jesus dink nie. Hulle het Hom dit maar net gevra om Hom in die moeilikheid te probeer bring. Hulle het gehoop dat Hy Sy mond verby sou praat en iets sê waaroor hulle Hom voor die hof kon sleep.
Maar Jesus was te uitgeslape vir hulle, Net daar waar Hy gesit het, het Hy vooroor gebuig en met sy vinger iets op die grond geskryf. Die Joodse geleerdes het egter aangehou neul. Uiteindelik kyk Jesus op en sê vir hulle: "Nou goed. gaan dan maar aan. Julle weet skynbaar wat om te doen. Maar daar is een voorwaarde: die een van julle wat nog nooit aan God ongehoorsaam was nie, moet die leiding neem. Hy moet eerste 'n klip optel en haar daarmee gooi." Weer het Jesus vooroor gebuig en iets op die grond geskryf.
Daar staan die Joodse geleerdes toe met die mond vol tande. Hulle het nie geweet wat om te doen of te sê nie. Een vir een het hulle toe maar weer tussen die mense in verdwyn. Die belangrikstes het eerste gemaak dat hulle wegkom. Hulle het die vrou net daar by Jesus gelos.
Jesus kyk toe weer op en sê vir haar: "En nou? Waar is al daardie mense? Kon niemand so ver kom om 'n klip op jou te gooi nie?" "Nie eers een nie, Here," kom die antwoord.
Jesus sê toe: "Ek gaan dit ook nie doen nie. Gaan gerus, maar ook vir jou is daar 'n voorwaarde: gaan stel nou vir daardie mense 'n voorbeeld hoe om gehoorsaam aan God te leef?
Ag, ons Here Jesus se wysheid. En dat ons tog sal hoor en luister na Sy woorde.